FI Euroopan unionin virallinen lehti C 44/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 44/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

” ” (LONGKOU FEN SI)

EY-N:o: CN-PGI-0005-0623-16.07.2007

SMM ( X ) SAN ( )

1. Nimi:

” ” (Longkou Fen Si)

2. Jäsenvaltio tai kolmas maa:

Kiinan kansantasavalta

3. Maataloustuotteen tai elintarvikkeen kuvaus:

3.1 Tuotetyyppi:

Luokka 2.7: Pastavalmisteet

3.2 Kuvaus 1 kohdassa nimetystä tuotteesta:

Longkou Fen Si -lasinuudeli on mungopavuista ja herneistä valmistettu rihmamainen tärkkelystuote.

Longkou Fen Si on valkoista ja läpinäkyvää, jokainen rihma on yhtä paksu (ei kaksinkertaisia tai katkenneita kohtia), se on pehmeää ja joustavaa. Maultaan se on puhdas eikä voimakasarominen eikä siinä ole paljain silmin havaittavia epäpuhtauksia. Kaikkein tyypillisin sen ominaisuuksista on, ettei se gelatisoidu kiehumislämpötiloissa. Rihmat eivät jää kiinni toisiinsa eivätkä gelatisoidu, vaikka niitä olisi keitetty tunti, ja rikkoutuneita ríhmoja on vähän tai ei ollenkaan.

Longkou Fen Sin ominaispiirteisiin kuuluvat korkea tärkkelyspitoisuus (yli 75 %) ja alle 15 %:n vesipitoisuus. Lasinuudelin rihman läpimitta on alle 0,7 mm ja niistä rikkoutuu alle 10 %, kun niitä keitetään vedessä 45 minuuttia. Tuhkapitoisuus on alle 0,5 %.

3.3 Raaka-aineet (ainoastaan jalostetut tuotteet):

Longkou Fen Si valmistetaan mungopavuista ja herneistä.

Raaka-aineiden alkuperää ei ole rajoitettu, ja myös tuontitavaraa voidaan käyttää.

Mungopapujen ja herneiden kasvatuksessa ei sallita lannoitteita eikä kemikaaleja. Ensisijaisesti käytetään saman vuoden satoa. Raaka-aineita tulisi varastoida enintään yhden vuoden ajan. Muita ehtoja ovat seuraavat:

— on käytettävä hyvinkehittyneitä, rikkoutumattomia siemeniä,

— epäpuhtauksien tai vääränväristen siementen osuus saa olla enintään 1 prosentti, ja

— kosteuspitoisuuden on oltava alle 13,5 %.

Veden pitää olla määritellyn maantieteellisen alueen vesilähteistä.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Mungopapujen tai herneiden liotuksen, tärkkelyksen saostuksen ja erotuksen, massan muokkauksen ja sen pusertamisen siivilän läpi sekä (aurinko- tai kuumailma)kuivauksen on tapahduttava määritellyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Kuivattu Longkou Fen Si pakataan asiakkaan toivomusten mukaan.

3.7 Merkintöjä koskevat erityiset säännöt:

Longkou Fen Si -tuotepakkauksessa on oltava seuraavat tiedot: tuotteen nimi, valmistajan nimi ja osoite, tavaramerkki, pakkaukseen liittyvät yksityiskohtaiset tiedot, tuotantopäivä, säilyvyysaika, ainesosat ja eränumero.

4. Maantieteellisen alueen tarkka rajaus:

Alue sijaitsee Kiinassa Shandongin niemimaan pohjoisosassa, ja siihen kuuluvat seuraavat Yantain prefektuurin piirikunnat: Longkou, Zhaoyuan, Penglai, Laiyang ja Laizhou. Alueen halki virtaavat Keltainenjoki ja Jie-joki.

5. Yhteys maantieteelliseen alkuperään:

5.1 Maantieteellisen alueen erityisyys:

Alueen halki virtaavien jokien joukossa ovat Keltainenjoki ja Jie-joki, ja vedenlaatu on hyvä. Alueella vallitsee lämmin ja puolikostea mannermainen monsuuni-ilmasto. Vuodenaikoja on neljä, tuuli kohtalainen, lämpötilat sopivia, ilmankosteus alhainen, päivät valoisia ja mikrobiologinen ympäristö ainutlaatuinen.

5.2 Tuotteen erityisyys:

Longkou Fen Sin erityispiirteisiin kuuluvat suuri tärkkelyspitoisuus sekä joustavuus ja epäpuhtauksien puuttuminen. Jos Longkou Fen Si -lasinuudeleita keitetään vedessä 45 minuutin ajan, niistä rikkoontuu alle 10 %.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Luontoon liittyvät tekijät

Vedenlaatu. Valmistuksessa on erittäin tärkeää valvoa tärkkelyksen laatua. Tärkkelyksen pääasiallinen tuotantomenetelmä on seuraavanlainen: liotetut mungopavut tai herneet murskataan ja massasta poistetaan kuorenpalaset. Tärkkelyksen kondensoimiseksi käytetään Streptococcus lactis -bakteeria, minkä jälkeen tärkkelys erotetaan kuivaamalla. Liotusvesi siis fermentoidaan Streptococcus lactis -bakteerin avulla. Veden laatu on olennaisen tärkeä bakteerien kasvun ja lisääntymisen kannalta. Mineraalipitoista vettä, joka on puhdasta, hajutonta ja maultaan raikasta (ei pistävää), kutsutaan yleisesti pehmeäksi vedeksi. Pehmeän veden sisältämät metalli-ionit ja epäorgaaniset suolat vaikuttavat merkittävästi hyvien mikro-organismien kasvuun ja lisääntymiseen sekä niiden tuottamiin entsyymeihin. Tämä puolestaan vaikuttaa tärkkelyksen kondensoitumiseen ja retentioon sekä tärkkelyksen laatuun. Jos vesi on saastunutta tai jos sen pH-arvo on hyvin korkea tai matala tai jos siinä on liikaa kloori- tai sulfaatti-ioneja, mikrobien kasvu ja lisääntyminen estyvät. Tämä voi johtaa siihen, että mikrobit kasaantuvat eivätkä enää pysty kondensoimaan tärkkelystä. Sen vuoksi vedenlaadulla on erittäin suuri merkitys muodostuvan tärkkelyksen määrälle ja Longkou Fen Sin laadulle. Eräässä sanonnassa lasinuudelien valmistusta verrataan hopean vedestä poimimiseen. Taitava käsityöläinen osaa tuottaa laadukkaita lasinuudeleita Longkou Fen Sin tuotantoalueella, mutta hän ei pysty samaa tekniikkaa käyttäen valmistamaan samanlaatuisia nuudeleita toisilla alueilla eikä joillakin alueilla pystyisi edes erottamaan tärkkelystä. Tämä osoittaa selvästi, miten tärkeää vedenlaatu on Longkou Fen Sin valmistuksessa. Yantain alueella on paljon vuoria, joilla sijaitsevista lähteistä alueen joet saavat vetensä. Näiden saasteettomien vesien pH-arvo on 6,9–7,4 ja kloridi- ja sulfaatti-ionien pitoisuus alhainen. Alueen vesi soveltuu menetelmään, jossa tärkkelys erotetaan mungopavuista ja herneistä liotusvettä fermentoimalla, mikä taas saa aikaan Longkou Fen Sin korkean tärkkelyspitoisuuden.

Ilmasto ja maantieteellinen ympäristö. Toinen Longkou Fen Sin laatuun ratkaisevasti vaikuttava tekijä on kuivaus. Longkou Fen Sin valmistuksessa voidaan erottaa kaksi jaksoa: kevät ja syksy. Kevätkausi kestää kevätpäiväntasauksesta kesäpäivänseisaukseen ja syyskausi kiinalaisen kalenterin mukaisesta ”valkoisen kasteen” jaksosta ”sankan lumisateen” jaksoon eli toisin sanoen yhteensä kuusi kuukautta. Parhaita ovat lasinuudelit, jotka valmistetaan ”viljasateen” jakson ja kesän alun välisenä aikana sekä syyspäiväntasauksen ja talven alun välisenä aikana. Muina aikoina kuin keväällä ja syksyllä valmistettujen lasinuudelien laatu on huonompi. Tämä johtuu pääasiassa siitä, että talvella lämpötila on liian alhainen, joten Streptococcus lactis -bakteerin on vaikea lisääntyä fermentointivaiheessa. Liian hitaasti kuivuneet tai jopa jäätyneet lasinuudelit ovat huonompilaatuisia. Kesällä taasen on liian lämmintä, ja fermentointivaiheessa on vaikea kontrolloida muita bakteereita. Kuivausvaiheessa voi myös sataa liikaa, olla liian tyyntä ja auringonpaiste voi olla liian voimakas. Kaikki edellä mainitut tekijät yhdessä huonontavat lasinuudelien laatua. Longkou Fen Sin tuotantoalueella vallitsee Streptococcus lactis -bakteerin kehittymiselle suotuisa lämpötila. Tuulenvoimakkuus ja ilmankosteus ovat sopivia kuivausprosessiin.

Tekniikan kehittyessä aurinkokuivatusta jäljittelevä kuumailmaprosessi on vähitellen korvaamassa aurinkokuivauksen. Nykyisellään Longkou Fen Sin valmistuksessa käytetään molempia kuivausmenetelmiä.

Inhimilliset tekijät

Zhaoyuanin asukkaat osasivat todistetusti jo Pohjoisen Wei-dynastian aikana tuottaa tärkkelystä ja alkoivat valmistaa tavallisia nuudeleita Song-dynastian kaudella.

Mungopavuista nuudeleita valmistavia pajoja oli 1800-luvulla nykyisessä Beilizhuangin kylässä (Zhangxing, Zhaoyuanin piirikunta), ja siellä on vanhimpia tähän päivään säilyneitä nuudelipajoja.

Vuonna 1860 perustettiin Hongkongiin Hongtain nuudelikauppa, joka osti Longkousta lähetettyjä Zhaoyuanissa valmistettuja nuudeleita. Paketeissa oli merkintä ”Longkou Fen Si”, ja tuote on siitä lähtien tunnettu nimellä Longkou Fen Si.

Vuonna 1862 Qing-hallinto perusti Yantaihin itäisen tullitoimipaikan, ja sivutoimipaikka perustettiin Longkouhun. Tämä vauhditti merkittävästi Longkou Fen Sin kuljetusta ja myyntiä. Longkoun satama avattiin ulkomaankaupalle tammikuussa 1914. Yhä useammat Zhaoyuanin asukkaat alkoivat pitää nuudelikauppoja Longkoussa, mikä edisti Longkou Fen Sin vientiä. Nykyään Longkou Fen Si -lasinuudeleilla onkin hyvä maine niin Kiinassa kuin muuallakin maailmassa.

Koska maine on niin vakiintunut, Shandongin maakunnassa toimivat ulkomaankauppayritykset käyttävät tuotteen viennissä nimeä Longkou Fen Si.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

(1) EUVL L 93, 31.3.2006, s. 12.